**Гісторыка-краязнаўчыя даследаванні як адзін з накірункаў патрыятычнага выхавання падлеткаў**

І.У.Пацалуйка, настаўнік гісторыі і грамадазнаўства

ДУА “Лукская сярэдняя школа”

*"Пазнай свой край..., сябе, свой род, свой зброд, сваю зямлю - і ты ўбачыш свой шлях у жыцці...”*

*Рыгор Патэльня*

Пачуццё любові да Радзімы і народа пачынаецца з ведаў аб роднай прыродзе, гісторыі, культуры, з прыхільнасці да роднай хаты, цікавасці да людзей і іх працы, клопату пра бацькоў, умення жыць у згодзе з суседзямі, навакольнай рэчаіснасцю. Ведаць свой край, дзе чалавек нарадзіўся ці жыве, напэўна жадае, кожны. Магутным поклічам прызываюць нашчадкаў помнікі мінуўшчыны, цудоўныя краявіды, постаці змагароў за свабоду, дзеячаў мастацтва, навукі, культуры, адукацыі. Пад чарамі вялікай мінуўшчыны нараджаеца прага да пабудовы моцнай будучыні. Таму важная роля ў выхаванні школьнікаў належыць краязнаўству. Сёння мы можам з упэўненасцю сказаць, што краязнаўства не толькі было і ёсць, але і будзе стрыжнем патрыятычнага выхавання.

У Лукскай сярэдняй школе краязнаўчай работай займаюцца даўно. Цікавасць да яе праяўляюць і вучні, і настаўнікі, і выпускнікі, якія пакінулі сцены школы. Які ж змест краязнаўчай работы ў школе? Лічым, што ёсць некалькі надзвычай важных тэм, якія з’яўляюцца яе асновай: гісторыя Радзімы ў падзеях у маёй вёсцы; гісторыя вобласці; гісторыя раёна — як усё пачыналася; нашы знакамітыя землякі; родная школа, яе гісторыя і традыцыі; мой дом, радавод сям’і.

З самага пачатку арганізацыі краязнаўчай работы мы заўважылі, што вучні праяўляюць цікавасць да тых падзей, якія блізкія ім, з якімі іх звязваюць родныя людзі. Вывучэнне гісторыі, геаграфіі, роднай літаратуры без уліку краязнаўчага матэрыялу робіць гэтыя прадметы малацікавымі і аддаленымі ад дзяцей. Без краязнаўчага матэрыялу мы не можам выхаваць патрыёта, бо такі чалавек будзе адарваны ад сваіх каранёў.

Якія матэрыялы па гісторыі краю я адбіраю для ўрокаў? Па-першае, гэта навукова дакладныя факты мясцовай гісторыі, што дапамагаюць правільнаму разуменню гістарычных заканамернасцей. Па-другое, яны павінны мець важнае выхаваўчае значэнне, уздзейнічаць на свядомасць і пачуцці вучняў, выклікаць цікавасць і любоў да гісторыі краю і краіны. Яны адлюстроўваюць жыццё і дзейнасць знакамітых землякоў (палітыкаў, дзеячаў культуры, навукі, змагароў за незалежнасць Радзімы, герояў вайны і працы); паказваюць сацыяльна-эканамічнае і культурнае значэнне роднага краю (горада, раёна, вобласці) у масштабе краіны і асаблівасці яго гістарычнага развіцця, міжнародныя сувязі і перспектывы развіцця.

Можна адзначыць наступныя шляхі выкарыстання краязнаўчага матэрыялу на ўроках гісторыі:

1. Пры фарміраванні цэласных ведаў па агульных пытаннях для гісторыі Беларусі і края.
2. Карысным з’яўляецца і супастаўленне агульнагістарычных і мясцовых падзей.(Падзеі Першай сусветнай і Вялікай Айчыннай вайны).
3. Магчымасць выкарыстання краязнаўчага матэрыялу для ўстанаўлення сінхроннасці падзей па гісторыі Беларусі з гісторыяй краю.
4. Выкарыстанне пазнавальных задач, змест якіх адначасова базіруецца на матэрыяле гісторыі краіны і роднага краю. (Напрыклад, задача “12 апосталаў”)

Па кожнай тэме гісторыі Беларусі прадугледжваю вывучэнне краязнаўчага матэрыялу і прыёмы яго выкарыстання. Улічваючы, што тэмы “Наш край” нясуць асноўную выхаваўчую нагрузку, адводжу на іх вывучэнне асобныя ўрокі. Праходзяць яны ў розных формах: канферэнцый, “круглых сталоў”, экскурсій і г. д.

Школьная праграма па гісторыі не можа цалкам задаволіць інтарэсы і схільнасці вучняў. Таму на дапамогу прыходзіць пазакласнае гістарычнае краязнаўства. Пазакласная гісторыка-краязнаўчая работа патрабуе правядзення вучэбных даследаванняў, пошукавай дзейнасці. Яна павінна мець так званае “выйсце ў практыку”––выкарыстоўвацца на ўроках, адлюстроўвацца ў насценным і перыядычным друку, прадстаўляцца на навуковых канферэнцыях і г.д., яна павінна планавацца і весціся сістэматычна. Настаўнік сам павінен пастаянна весці пошук і даследаванне краязнаўчых матэрыялаў, распрацоўваць метады іх выкарыстання ў навучальным працэсе. Разам з тым, ён не толькі сам вядзе даследчыцкую працу па гісторыі краю, але і пастаянна падтрымлівае і накіроўвае пошукавую актыўнасць вучняў.

Пошукавая і даследчая дзейнасць вучняў у нашай установе адукацыі арганізуецца на базе ваенна-патрыятычнага клуба “Віцязь”, навуковага аб’яднання вучняў “Пошук”, факультатыўных заняткаў і заняткаў па інтарэсах. З 2008 года ва УА працуе навуковае аб’яднанне “Пошук”, кіраўніком якога я з’яўляюся. НАВ з’яўляецца самастойным дабравольным аб’яднаннем вучняў, якія ўдасканальваюць свае веды ў пэўнай вобласці навукі, мастацтва, развіваюць свой інтэлект, набываюць навыкі эксперыментальнай, навукова - даследчай работы пад кіраўніцтвам педагогаў.

Задачы аб’яднання:

* выхоўваць цікавасць да паглыбленага вывучэння прадметаў;
* раскрыцце здольнасцей і інтарэсаў вучняў да навукова – даследчай дзейнасці;
* выхоўваць цікавасць да абранага прадмета, дапамагчы набыць дадатковыя веды, уменні і навыкі;
* развіваць навыкі даследчай дзейнасці, уменні самастойна і творча мысліць, выкарыстоўваць атрыманыя веды на практыцы;
* распрацоўка і рэалізацыя даследчых праектаў;
* развіваць навыкі самастойнай работы з дадатковай літаратурай;
* знаеміць вучняў з сучаснымі дасягненнямі навукі.

Вынікі дзейнасці НАВ падводзяцца на школьнай навукова – практычнай канферэнцыі, якая праводзіцца раз у год. НАВ складаецца з трох секцый: прыродазнаўчай, гісторыка – грамадазнаўчай, філалагічнай. Вынікі даследаванняў, выкананых навучэнцамі, прадстаўляюцца на краязнаўчых чытаннях, алімпіядах і конкурсах, на абласных і рэспубліканскіх канферэнцыях.

Цікавым відам самастойнай работы вучняў з’яўляецца складанне летапісу па гісторыі школы, сельскага Савета.Сярод такіх работ “Вёска Асташын: на скрыжаваннях часу”, “Вёска Лукі – погляд у мінулае і заўтрашні дзень”, “Наша школа – учора, сёння, заўтра”. Багатую гісторыю маюць нашы вёскі: першае ўпамінанне пра Лукі адносіцца да ХУ стагоддзя, тады яна належала вялікаму князю Вітаўту. Адна з цікавейшых старонак у гісторыі в.Лукі – утварэнне тут у красавіку 1919 года сельскагаспадарчай камуны “Праца” імя Ульянава –Леніна. У адным з маёнткаў Асташына 6 (18) кастрычніка 1876 года нарадзіўся адзін з першых класікаў мастацкага фотаздымка Ян Булгак. Імя яго становіцца ўсё больш вядомым у Беларусі. Для нас жа выдатным з’яўляецца тое, што дзякуючы працам гэтага чалавека мы можам больш дэтальна вывучыць гісторыю Асташына і нават убачыць на яго фотаздымках ваколіцы вёскі стагадовай даўнасці, разбураны ў час 1-й сусветнай вайны будынак кальвінскага збору – старадаўняга касцёла, саму сядзібу Булгакаў і яго ўладальнікаў.

Дзякуючы захапленню Я.Булгака мы сёння можам убачыць, якімі былі сядзібы ў Райцы, Мірацічах, Варончы, Туганавічах, Чамброве, рынкі ў Навагрудку і Нясвіжы, паплавы над рэкамі Сэрвач і Нёман, а таксама касцёлы, сінагогі і многае іншае.

Гісторыя краю, мясцовыя падзеі вывучаюцца ў адзін­стве трох часавых вымярэнняў: мінулае, сучаснасць і будучыня. Вывучаючы са школьнікамі гісторыю вёскі вучні знаёмяцца іх не толькі з мінулым, але і сучасным яе станам, абмяркоўваюцца перспектывы развіцця.

Цікавае даследаванне аб гісторыі архітэктурных помнікаў праваслаўя і каталіцызму **“**Архитектурное наследие православия и католицизма: история и современность (на примере храма Покрова Пресвятой Богородицы и костёла святой Анны Кореличского района)» правялі члены навуковага аб’яднання сумесна з вучнямі, якія наведвалі факультатыўныя заняткі «Библейские и евангельские сюжеты в белорусском изобразительном искусстве». Яны пазнаёміліся з архітэктурнымі хрысціянскімі помнікамі раёна, вывучылі іх гісторыю, правялі апісанне архітэктурных асаблівасцяў і параўнанне, выявіўшы агульныя рысы і адрозненні. У ходзе работы было праведзена некалькі экскурсій, вучні правялі інтэрв’ю з настаяцелямі храмаў, самымі старэйшымі жыхарамі, працавалі ў архівах і раённым краязнаўчым музеі. Навучэнцы атрымалі сапраўдныя ўрокі духоўных зносін, пашырылі веды аб культурнай спадчыне раёна.

Паспяхова прадаўжаецца пошукавая і даследчая дзейнасць вучняў па аднаўленні невядомых фактаў і падзей Вялікай Айчыннай вайны. Пачынаючы з 2005 года, вучні школы – прызёры і пераможцы рэспубліканскіх патрыятычных акцый, конкурсаў творчых і даследчых работ:

* дыпломам 1-й ступені ўзнагароджана даследчая работа “Дарогамі дзвюх войнаў” за ўдзел у ІІІ Рэспубліканскім маладзёжным конкурсе па айчыннай гісторыі, прысвечаным 60-годдзю Перамогі народаў СССР у Вялікай Айчыннай вайне;
* дыпломам 2-й ступені ўзнагароджана конкурсная работа «Роль женщины в Великой Отечественной войне», якая была прадстаўлена на рэспубліканскі конкурс па айчыннай гісторыі, прысвечаны 65-годдзю Перамогі ССР над фашысцкай Германіяй.
* дыпломам 1-й ступені адзначана даследчая работа “Лёсы людскіяў гісторыях экспанатаў Вялікай Айчыннай вайны”, прысвечаная 70-годдзю вызвалення Беларусі, на раённай вучэбна-даследчай канферэнцыі навучэнцаў школ.

Акрамя гэтага – шэраг дыпломаў 2-й і 3-й ступені на раённых і рэгіянальных канферэнцыях у гг. Масты , Слоніме, Ваўкавыску.

“Вспомним всех поименно,” – пісаў Роберт Раждзественскі, заклікаючы памятаць усіх загінуўшых у гады вайны, усіх, выжыўшых у яе пекле. Успаміны дзяцей вайны – гэта яшчэ адна старонка яе гісторыі, старонка, без якой гэтая гісторыя была б няпоўнай. Членамі НАВ “Пошук” выяўлены ўсе былыя дзеці-вязні фашысцкіх лагераў, якія раней і цяпер пражывалі на тэрыторыі сельскага Савета. Іх лёсы сталі яшчэ адным напрамкам вывучэння і апісання юных даследчыкаў. Так з’явілася новая праца – “Дзеці за калючым дротам”.

Пошук і апісанне баявых рэліквій, асабістых рэчаў ветэранаў – сведкаў ваенных падзей правялі навучэнцы ў рамках рэспубліканскага конкурсу на лепшы экспанат для новай экспазіцыі Беларускага дзяржаўнага музея гісторыі Вялікай Айчыннай вайны. Дзякуючы такой працы, школьны краязнаўчы музей папоўніўся новымі экспанатамі.

Гісторыя роднага краю выклікае ў вучняў нязменную цікавасць. Падзеі становяцца больш яркімі і запамінальнымі, калі ў іх удзельнічаюць канкрэтныя людзі, асабліва калі гэта сваякі або знаёмыя. Каб даведацца пра гэта, неабходна правесці даследаванне, звярнуўшыся да гісторыі жыцця самага звычайнага чалавека. Уступіўшы на шлях краязнаўчай даследчай работы, вучні часам бываюць вельмі здзіўлены тым, што іх суседзі, родныя, з дзяцінства вядомыя ім людзі, маюць дачыненне да такіх гістарычных падзей.

У даследчай працы “Праз дзве вайны” апісваецца незвычайны лёс жыхара вёскі Івана Арцёмавіча Буглака. Ён быў адным з тых “заходнікаў”, якія былі прызваны ў Чырвоную Армію ў 1940-1941гг., і сталі жаўнерамі арміі Андэрса. У час службы ў радах 2-га Польскага Корпуса ён ўдзельнічаў у высадцы на Апенінскі паўвостраў. У бітве пад Монтэ-Касіно польскія часці здабылі сабе неўміручую славу і падзяку італьянскага народа. 7 год цягнулася для яго вайна. А пасля яе – доўгі шлях да прызнання. Амаль паўтара года Іван Арцёмавіч і яго сям’я невядома за якія грахі пражылі ў Іркуцкай вобласці з кляймом “фашысцкія прыхвасні”. У Вярхоўны Савет БССР аднавяскоўцы напісалі ліст, у якім паведамілі аб ўдзеле Івана Арцёмавіча ў барацьбе з фашызмам, аб сувязі яго сям’і з партызанамі. Гэты ліст дайшоў да адрасата - і праўда перамагла. У лістападзе 1952 года ссылка была адменена, а Іван Арцёмавіч і ўся сям’я рэабілітаваны. У другой палове 80-х гадоў Іван Арцёмавіч нарэшце знайшоў прызнанне, толькі цяпер для яго “вайна” закончылася. Не толькі ў роднай вёсцы даведаліся пра слаўны баявы шлях свайго земляка. У 1988 годзе на імя Буглака Івана Арцёмавіча прыйшло пісьмо з далёкай Англіі, падпісанае каралевай Елізаветай Другой. Міністэрства абароны Вялікабрытаніі дакументальна пацвердзіла ўдзел ветэрана ў разгроме фашызма, уручыла баявыя ўзнагароды, канфіскаваныя ў 1951 годзе. У 1994 годзе Івана Буглака запрасілі ў пасольства рэспублікі Польшча ў Рэспубліцы Беларусь, дзе ва ўрачыстых абставінах уручылі ордэн virtuti Military.

На адной з экспазіцый краязнаўчага музея Лукскай СШ – фотаздымкі і ўспаміны ветэранаў, нашых аднавяскоўцаў. Побач – маўклівыя ваенныя рэліквіі: пісьмы з фронту, пахаронкі, ваенны білет ветэрана, рэшткі зброі, нямецкая і руская каскі, а яшчэ запісная кніжка і салдацкая лыжка. Два апошнія экспанаты і сталі аб’ектам падрабязнага вывучэння членаў НАВ “Пошук”. Запісная кніжка належала былому настаўніку нашай школы Тананка Івану Ануфрыевічу, а салдацкая лыжка дзядулі аднаго з выпускнікоў 2015 года.

Аб’ектам даследавання “Лёсы людскіяў гісторыях экспанатаў Вялікай Айчыннай вайны” сталі невядомыя старонкі ваеннай біяграфіі ветэранаў – нашых землякоў. Запісная кніжка былога настаўніка Тананка І.А. расказала нам пра салдацкія шляхі-дарогі, пра падзеі, якія яму найбольш запомніліся. Таксама разам з вучнямі мы ўзнавілі тэксты песень, занесеныя ў запісную кніжку, – па ёй можна ўбачыць, наколькі папулярнымі былі ў час вайны вядомыя савецкія песні (што гучаць яшчэ і сёння), якія салдаты перакладвалі на свой лад. Узнавіўшы адрасы, занесеныя ў запісную кніжку, мы даведаліся аб аднапалчанах Івана Ануфрыевіча, аб ваеннай біяграфіі нашага земляка - Кураша Івана Фёдаравіча. Адрас у запісной кніжцы дапамог нам звязацца з яго роднымі. Унук ветэрана паведаміў нам аб ваенных шляхах-дарогах свайго дзеда, аб яго пасляваенным жыцці.

Вывучэнне яшчэ аднаго экспаната – салдацкай лыжкі – прывяло нас аж за 80 гадоў назад, калі ў далёкія 30-я гады мінулага стагоддзя на адным з заводаў далёкай Аргенціны з’явілася яна на свет – на чаранку яе можна заўважыць штамп “Nunarg- Frase…”, а потым трапіла на іншы кантынент, у Польшчу і да гэтага часу ўжо стала не звычайнай, а ведамаснай: на яе чаранку ў верхняй частцы горда красаваліся выгравіраваны польскі герб – арол – і літары “ W P San”, што, як мы мяркуем, азначае “Войска Польскае Святое”. Разам са сваім гападаром прайшла лыжка з 1939 па 1947 гады. Бачыла не толькі ваеннае ліхалецце, але і першыя пасляваенныя гады, калі яе гаспадар працаваў на будоўлях, узнаўляў зруйнаваныя гарады і сёлы. Многа невядомых старонак ваенных біяграфій ветэранаў раскрылі маўклівыя сведкі тых далёкіх падзей – экспанаты школьнага музея. Іх гісторыя – гэта гісторыя ваеннага і мірнага жыцця людзей, якім яны належалі.

Запісная кніжка франтавіка змяшчае ў сабе яшчэ многа неразгаданых тайнаў. Мы плануем з дапамогай узноўленых адрасоў звязацца з дзецьмі ці ўнукамі іншых аднапалчан гераічнага настаўніка і адкрыць новыя старонкі Вялікай вайны.

Стогадовая гісторыя аддзяляе нас ад падзей Першай сусветнай вайны. Няўмольны ў сваёй суровасці час астаўляе для нас усё менш таго, што можа сведчыць аб тых гістарычных падзеях. Адыходзяць у нябыт людзі, аднак застаюцца іх успаміны; разбураюцца помнікі, аднак нават іх рэшткі могуць многае расказаць дапытліваму чалавеку. Засталіся і на Карэліччыне маўклівыя сведкі Першай сусветнай вайны.

На могілках вёскі Лукі стаіць помнік прапаршчыку Ушмарынаву, які загінуў у 1915г. На помнiку высечана: «Ад удзячных салдат”. На правым беразе ракі Сэрвач, за вёскай Любанічы, захаваўся нямецкі дот 1916 г. Гэтыя сведкі той далёкай вайны падштурхнулі нас да яшчэ аднаго даследавання. Мы вырашылі прааналізавалі асноўныя падзеі Першай сусветнай вайны, якія адбываліся на тэрыторыі сучаснага Лукскага сельскага Савета і былі звязаны з удзелам у ёй 32-га Сібірскага палка: ад пачатку яго адыходу з Паланецкіх лясоў на ўсход і да поўнага расфарміравання ў сувязі з рэвалюцыйнымі настроямі салдат. Мы перад сабой ставілі задачы **-** выявіць помнікі гісторыі і культуры, лёс якіх звязаны з падзеямі Першай сусветнай вайны, пазнаёміцца з ваеннай біяграфіяй генерал-маёра Уладзіміра Платонавоча Гулідава, які з лістапада 1916 па кастрычнік 1917 быў камандзірам 8-й Сібірскай стралковай дывізіі, што дзейнічала на тэрыторыі нашай мясцовасці. Так з’явілася ў 2011 годзе даследчая праца “Першая сусветная вайна ў гісторыі вёскі Лукі”, якая была дапрацавана новымі звесткамі ў 2014 годзе. Дадзеная работа з’яўляецца прызёрам (дыплом ІІІ ступені) абласнога конкурсу даследчых работ па вучэбных прадметах “Хрустальная Альфа” ў 2011 годзе, дыпламантам абласных краязнаўчых чытанняў вучняў “Першая сусветная вайна ў гісторыі малой радзімы” ў 2014 годзе. Лёс непасрэдных удзельнікаў Першай сусветнай вайны на тэрыторыі нашага краю з’яляецца белай плямай у гісторыі. Таму дадзеная тэма застаецца актуальнай у рабоце НАВ “Пошук”.

Краязнаўчая пошукавая і даследчая дзейнасць працягваецца ў апошнія гады ў рамках удзелу ў конкурсах, вызначаных рэспубліканскай акцыяй навучэнскай моладзі “Жыву ў Беларусі і тым ганаруся”. Акрамя даследчых прац створаны прэзентацыі віртуальных выстаў, відэафільмы “Збяры Беларусь у сваім сэрцы”, “Мы помнім. Мы ганарымся”. Вядзецца дальнейшая работа па папаўненні музейных экспанатаў, звязаных з рознымі старонкамі гісторыі роднага краю. Многія з іх выстаўлены на экспазіцыях пакоя Баявой Славы, які адкрыты ў школе 23 лютага 2015 года. Навучэнцамі падрыхтавана віртуальная экскурсія “Шляхамі Напалеона Орды” (экскурсія па Карэліцкім раёне і яго ваколіцах). Дадзеная работа стала лаўрэатам абласнога конкурсу юных экскурсаводаў “Мая Радзіма – Беларусь” у рамках рэспубліканскай акцыі навучэнскай моладзі “Жыву ў Беларусі і тым ганаруся”.

За аснову работы ўзяты малюнкі славутага сына беларускай зямлі, культурнага дзеяча, музыканта, краязнаўцы, літаратара, мастака Н. Орды ў час падарожжа па нашых мясцінах летам 1876 года. На гэтых малюнках мы бачым выявы палацаў і сядзібаў, рэшткі якіх дайшлі і да нашых дзён. Вучнямі распрацаваны віртуальны экскурсійны маршрут па тэрыторыі Карэліцкага раёна і яго ваколіцах, які ўключае ў сябе найбольш цікавыя аб’екты шасці населеных пунктаў (в.Варонча, в.Карчова, в.Паланэчка, в. Мядзвядка, г.п.Мір, п.Першамайскі), адлюстраваныя на малюнках мастака. Далёкае мінулае і сённяшні дзень Карэліцкага краю прадстаўлены на экскурсіі. У рэальнасці увесь маршрут мае працяг 110 км і займае 8 гадзін.

Аб вялікіх гарадах і краінах напішуць гісторыкі і края­знаўцы, а вось памяць аб маленькіх раёнах, мястэчках і вёсачках часта знікае. Гісторыі пра іх сціраюцца з памяці, сыходзяць сведкі далёкіх часоў, і людзі пачынаюць забываць свае карані. Але мы ўпэўнены, што праз многа-многа гадоў цяперашнія навучэнцы будуць расказваць нашчадкам-краязнаўцам аб сваім цікавым школьным дзяцінстве і аб тых далёкіх займальных падзеях, відавочцаў якіх яны сустракалі. Але самае галоўнае, яны ўпэўнены, — ім працягваць гісторыю вёскі і несці адказнасць за тое, якой гэтая вёска стане ў будучыні